આ નવી પાર્ટીએ શહેરોમાં પગપેસારો કરવા અર્બન પ્રોસ્પેક્ટિવ પ્લાન હેઠળ પાંચ યોજનાઓ ઘડી હતી. એવું માનવામાં આવે છે કે સપ્ટેમ્બર ૨૦૦૯માં દિલ્હીમાંથી પકડાયેલા ગોબાદ ઘેંડી ઉર્ફ રાજને આ યોજનાની તૈયારીમાં મુખ્ય ભૂમિકા ભજવી હતી. તેમના દસ્તાવેજોમાં લખ્યું છે કે ઝડપી પરિણામ માટે અહીં સીધા ઘર્ષણથી વાત નહીં બને. અહીં શહેરી વિસ્તારોમાં દુશ્મનો ઘણા મજબૂત હોવાથી પરિસ્થિતિ સાનૂકૂળ ન બને ત્યાં સુધી દુશ્મનો સાથે લડવા ન ઊતરવું. પરિસ્થિતિને અનુકૂળ બનાવવા માટે તકો શોધવી અને નવી તકોનું નિર્માણ કરવું. લોકોને જોડવા લઘુમતીઓ, સ્ત્રીઓ, દલિતો, મજૂર અને વિદ્યાર્થીઓને ટાર્ગેટ કરીને તાકાત વધારવી. પછી ક્રાંતિની જ્વાળામાં તેમનો ઘી તરીકે ઉપયોગ કરવો. નક્સલીઓ માટે શહેર પૈસાનો સોર્સ બન્યા છે, ટ્રાન્ઝિટ પોઇન્ટ તરીકે કેડર માટે આશ્રયસ્થાન બન્યા છે. હથિયારોનો સ્ત્રોત અને કાનૂની રક્ષણ, તબીબી સહાય, મીડિયા એટેન્શન અને બૌદ્ધિકોનું નેટવર્ક બન્યા છે. અદ્રશ્ય નક્સલ-બૌદ્ધિકો-મીડિયા-શિક્ષણક્ષેત્રની સાઠગાંઠ ભારત પર નક્સલ શાસન સ્થાપવાના અંતિમ હેતુ સાથેની વ્યૂહાત્મક કિલ્લેબંધી તરીકે કામ કરે છે. નક્સલીઓે પૂણે-મુંબઈ-અમદાવાદને ગોલ્ડન કોરિડોર, દિલ્હી-કાનપુર-પટણા-કોલકાતાને ગંગા કોરિડોર અને કેરળ, કર્ણાટક અને તામિલનાડુને કેકેટી તરીકે તેમજ ચેન્નઈ-કોઇમ્બતુુર-બેંગલુરુને ટ્રાય-જંક્શન તરીકે ઓળખાવ્યા છે.